LŠTA pranešimas 2018-09-14

***Šilumos kainos biurokratijos ir populizmo pinklėse***

**Valstybinės kainų ir energetikos kontrolės komisijos (VKEKK) pareiškimas, kad AB „Kauno energija“ papildomai gavo 14,6 mln. eurų pajamų, kurios bus grąžintos vartotojams, reiškia tai, kad ši įmonė daug ir efektyviai investavo bei sukūrė ilgalaikę stabilią vertę, kurią dabar gali perduoti paslaugos vartotojams. Tačiau mažai kas supranta monopolijų reguliavimo kainodarą, tad labai patogu „Kauno energijos“ gautą pelną visuomenei pristatyti kaip skandaliuką.**

Lakoniškas „valdiškas“ pranešimas: š. m. rugsėjo 13 d. VKEKKnustatė AB „Kauno energija“ bazinę šilumos kainą naujam 3 metų reguliavimo periodui – 4,17 ct/kWh (be PVM), t. y. 8,3 proc. mažesnę, palyginus su dabar galiojančia (4,55 ct/kWh be PVM).

Ir VKEKK komentaras:Komisija taip pat posėdyje konstatavo, kad ankstesniais laikotarpiais AB „Kauno energija"dėl kuro kainų ir įsigyjamos šilumos sąnaudų neatitikties vartotojams faktiškai taikytoje šilumos kainoje gavo papildomai 14 mln. 602 tūkst. pajamų,kurios bus grąžintos vartotojams, mažinant šilumos kainą ateities laikotarpiais.

Eiliniam piliečiui perskaičius tokią informaciją, greičiausiai, turėtų kilti tokios mintys: kokia gera VKEKK – atims iš monopolisto nepelnytai pasisavintus vartotojų pinigus ir dėl to sumažės šilumos kaina. Na bet galėjo tą ir anksčiau padaryti, matyt, nelabai aktyviai dirba ar panašiai. Žinoma, tokią informaciją tuojau savo priešrinkiminei kampanijai atitinkamai panaudos politikai arba konkuruojantys subjektai, pavyzdžiui, nepriklausomi šilumos gamintojai (NŠG), veikiantys Kaune, ir kurie jau tą pačią dieną tai panaudojo savo viešuosiuose komentaruose.

Deja, neatsiranda valstybinės įstaigos, kuri pasivargintų ir eiliniam vartotojui suprantama kalba paaiškintų, kaip veikia reguliuojamoji kainodara ir ką reiškia tos „*šilumos sąnaudų neatitikties vartotojams faktiškai taikytoje šilumos kainoje gautos milijoninės pajamos*“. Žinoma, pačių šilumos tiekėjų paaiškinimai bus vertinami kaip išsisukinėjimas, pasiteisinimas ar pan. Tačiau nieko nelieka, nes gana sudėtingą ir mažai kam suprantamą monopolijų reguliavimo kainodarą, tenka aiškinti iš naujo.

Viskas daug paprasčiau. Lietuvoje energetikos monopolijų reguliavimui, kaip ir visame civilizuotame pasaulyje, taikoma, taip vadinama, *skatinamoji kainodara*, kurios esmė – dalies sąnaudų „užšaldymas“ vienam reguliaciniam laikotarpiui (3-5 metams). Jeigu įmonė efektyvina veiklą, daro prasmingas investicijas ir kitaip mažina sąnaudas, tai ***skirtumas tarp pajamų ir sąnaudų reguliacinio laikotarpio pabaigoje turi būti kuo didesnis***. O jau nuo kito reguliacinio laikotarpio šis sutaupymas visam laikui „perduodamas“ vartotojams – t.y. šiuo dydžiu mažinamos energijos kainos, o pagerinti rodikliai bus visada naudojami formuojant būsimas reguliuojamas šilumos kainas. Tai yra klasikinė monopolijų reguliavimo kainodara, kuri suderina įmonės ir vartotojų ekonominius interesus. Taip skatinamos energetikos ir kitų tipų infrastruktūrinės monopolijos aktyviau ir efektyviau dirbti, užsidirbti sau trumpalaikį „pelną“ ir sukurti ilgalaikę stabilią vertę paslaugos vartotojams. Taigi, ***jeigu reguliacinio laikotarpio pabaigoje yra ką dalintis su vartotojais, reiškia reguliuojama monopolija gerai dirbo*** šį laikotarpį ir sukūrė didelę pridėtinę vertę, kurią dabar jau galima perduoti vartotojams. Ir priešingai, jeigu įmonė pabaigoje neturi ką perduoti vartotojams, reiškia, galimai nelabai kas pasikeitė jos ūkyje. Tokia kainodara taikoma Lietuvos ir kitų šalių tiek šilumos ūkyje, tiek elektros, tiek dujų tinklų kainodaroje ir panašiai. Tik pasiekti didelį ekonominį efektą dažniausiai nėra taip paprasta. Reikia protingai, ryžtingai ir sparčiai investuoti jau reguliacinio laikotarpio pradžioje, kad ir pats spėtum užsidirbti (įtiktum, pavyzdžiui, akcininkams) ir vartotojams sukurtum apčiuopiamą naudą. Tokios kainodaros tikslas - ekonominiais pagrindais skatinti monopolines įmones aktyviai dirbti, keisti technologijas ir kitaip mažinti sąnaudas, tačiau joms reikia duoti laiko pasiekti rezultatus, netrukdyti kišantis į jų veiklą ir panašiai. Tam ir ***naudojami reguliaciniai laikotarpiai***, kad įmonės suspėtų įgyvendinti ilgalaikius investicinius projektus, optimizuotų veiklą ir parodytų realius rezultatus

Sovietmečiu ir iš kart po jo buvo taikomas „planinės“ ekonomikos požiūris, kuris vis dar gyvas dažno piliečio galvoje. Tai yra, jeigu ką įmonė sukūrė gero – tuoj pat atimti, o jei kas blogai, pavyzdžiui, dideli techniniai nuostoliai, avarijos ar pan., tai gal reikia vadovą pakeisti ar pan. Tačiau rinkos sąlygomis tokia įmonė stagnuoja, pelno siekimas perkeliamas „už tvoros“ ir pan. Šiandien skatinamoji kainodara yra optimalus monopolijų reguliavimo instrumentas, kuris gerai veikia civilizuotos ekonomikos šalyse, tik reikia jį išmokti ir efektyviai taikyti ir Lietuvoje. Deja, čia ir prasideda bėdos, nes „*niekas nenorėjo mokytis*“.

Kas bent skaitė AB „Kauno energija“ pažymą galėjo pastebėti, kad ši įmonė per praėjusį reguliacinį laikotarpį investavo virš 52 mln. EUR. Tai yra ***ypatingai didelės apimties investicijos*** Lietuvos šilumos ūkyje, daugybė įgyvendintų projektų, kuriuos reikėjo ne tik sugalvoti, bet ir įgyvendinti. Kaune, bene daugiausiai Lietuvoje pritraukta ES paramos. Aktyviai modernizuodama katilų parką ir diegdama biokurą, AB „Kauno energija“ privertė savo konkurentus – nepriklausomus šilumos gamintojus – nuolat mažinti parduodamos šilumos kainas ir neleido jiems mėgautis dideliais pelnais. Intensyviai buvo atnaujinami vamzdynai, mažinami šilumos perdavimo nuostoliai ir t.t. Visa tai lėmė sąnaudų reikšmingą sumažėjimą. Tačiau bendrovė ir daug skolinasi, todėl visi sutaupymai negali būti iš karto „perduodami“ vartotojams – juk reikia grąžinti paskolas ir palūkanas apmokėti. Šilumos kainos turi subalansuoti ekonominį-finansinį veiklos ilgalaikį gyvybingumą. Keičiantis įrenginiams, technologijoms, kuro rūšims ir t.t., žinoma, keičiasi daugelis techninių rodiklių, tačiau jų ekonominis efektyvumas paaiškėja tik per ilgesnį laiką, o to įvertinimui ir skirtas reguliacinis laikotarpis. Bendrovė praėjusiu laikotarpiu ne tik atnaujino savo ūkį, bet geru trečdaliu sumažino šilumos kainas iki vienų mažiausių šalyje bei toliau jas mažinti yra paruoštas geras technologinis ir ekonominis pagrindas. Viską galima lengvai pamatyti Komisijos ar LŠTA skelbiamoje statistikoje. Tačiau ją reikia peržiūrėti, o tai taip nuobodu – juk menki skandaliukai daug smalsiau.

Jeigu tokie pasiekimai būtų pasiekti privačioje bendrovėje tai jos vadovai tikriausiai taptų verslo dalininkais, gautų solidžius atlyginimus ir premijas. O štai savivaldybės valdomoje įmonėje dažnai ir „ačiū“ nepasakoma, o direktoriui daugiau kaip dvi kadencijas net dirbti negalima, nors ir kokie geri darbo rezultatai būtų.

Šilumos kainų perskaičiavimas vėluoja praktiškai visoms šilumos tiekimo įmonėms. Šiuo metu ypatingai naujos bazinės kainos laukia klaipėdiečiai. Tuo tarpu Komisija atsako, kad nespėja... O metų metus nespėjant Komisijai perskaičiuoti šilumos bazinių kainų, auga sumaištis, vartotojai permoka ir kuo ilgiau tai tęsiasi, tuo gaunami didesni neatitikimai tarp įmonių planuotų ir faktinių pajamų ir sąnaudų.

Vis dėlto dar giliai įsirėžęs „sovietinis“ mąstymas mūsų galvose - nes „***niekas nenorėjo mokytis***...“.